SA is 6de 'sexyste' land ter wêreld | Netwerk24
SA is 6de 'sexyste' land ter wêreld
11 Julie 2019 20:54
Charlize TheronFoto: Pixabay
Suid-Afrika is in 'n peiling van Big 7 Travel, 'n internasionale mediamaatskappy, as die 6de sexyste land ter wêreld aangewys.
Volgens sy webtuiste is die peiling onder 1,5 miljoen sosialemediagebruikers gedoen. Die uitslag is onlangs bekend gemaak en Suid-Afrika het die sesde plek op die maatskappy se top-50-lys van sexyste nasionaliteite behaal.
Luidens die webtuiste is die respondente nie 'n verduideliking gegee oor wat "sexy" beteken nie, en die woord was oop vir interpretasie.
Volgens die webtuiste is "sexy" se betekenis volgens die Merriam-Webster-woordeboek "in die algemeen aantreklik" of "interessant". Volgens Pharos se aanlyn woordeboek beteken dit op eie bodem "sensueel", "eroties", "verleidelik", "wulps", "begeerlik", "wellustig", "sin(ne)lik" of "prikkelend".
Die peiling verwys voorts na bekende Suid-Afrikaners soos die aktrise Charlize Theron, Elon Musk, uitvoerende hoof van SpaceX, en die komediant Trevor Noah.
In 'n peiling deur dieselfde maatskappy vroeër vanjaar is bevind dat "Suid-Afrikaans" die tweede sexyste aksent ter wêreld is.
Die sexyste land volgens die peiling is die Oekraïne. Ierland, met bekendes soos die sanger Bono, het die laaste plek (50ste) in die peiling behaal.